Diverse Kaapstad wen ver | Netwerk24
Ons nasionale blom, die koningsprotea. Hier staan hy teen Tafelberg.
Kaapstad is aangewys as die stad met die mees diverse plant- en dierelewe ter wêreld.
Die stad het meegeding teen meer as 150 ander wêreldstede in 2019 se City Nature Challenge waarin bepaal word watter stad die meeste plant- en dierespesies huisves.
Oor 'n tydperk van vier dae, van 26 tot 29 April, kon inwoners van al die stede enige tekens van lewe in hul stad afneem en op 'n toepassing laai.
Wetenskaplikes het toe daarna gekyk en die lewende wesens geïdentifiseer.
Die Kaapse kanferfoelie se blomme wissel in kleur van rooi tot ligte salmpienk.
"Dit kon 'n foto wees van enigiets wat lewe aandui. Van 'n geraamte tot 'n voetspoor, spinnerak, plant of dier," verduidelik Marian Nieuwoudt van die Kaapstadse metroraad. "Ek het byvoorbeeld in dié tyd op 'n soort duinrot se tonnel getrap en dit ingestuur."
Inwoners van Kaapstad het uiteindelik 53 775 foto's opgelaai waarin 4 587 spesies uitgewys is. Inwoners van La Paz in Bolivië (46 931) en San Diego in Amerika (38 241) het die tweede en derde meeste foto's opgelaai, terwyl Hongkong tweede was (3 596) as die stad waar die meeste unieke spesies geïdentifiseer is. Houston in die VSA was derde (3 367).
Die kolgans is die voëlsoort wat die meeste uitgewys is.
Kaapstad het in twee kategorieë gewen. Al wat hy nie gewen het nie, is die kategorie vir die getal unieke deelnemers wat foto's ingestuur het.
"Dis veral indrukwekkend as 'n mens daaraan dink dat ons in ons herfstyd deelgeneem het, terwyl dit in baie stede lente is. Ons blomme blom nie nou nie en ons goggatjies loop ook nie," sê Marian.
"Ons besef nie hoeveel biodiversiteit ons het nie. Kaapstad het meer plantspesies as 'n kontinent soos Amerika."
Die strelitzia is een van Kaapstad se kenmerkendste blomme.
an Kaapstad se plantspesies wat die heel meeste ingestuur en geïdentifiseer is, was die geel blommetjies van die bietou (ook bekend as boetabessie of skilpadkos), die suurvy, wildedagga, suikerbossie, Kaapse kanferfoelie, geelbos, kusmalva met sy pienk blommetjies wat na soet rose ruik, ons nasionale blom, die koningsprotea, varkoorblare, wilderoosmaryn, die statige strelitzia en die spekboom, wat bekend is om sy vermoë om groot hoeveelhede koolsuurgas te verwerk.